
Flux 01 u Sremčici

Flux 01 je projekat predstavljanja radova savremenih umetnika u beogradskim predgrađima. Cilj ovog projekta je ispravljanje nesrazmere u dostupnosti kulturnih programa stanovnicima gradskog centra u odnosu na stanovnike prigradskih naselja. Ovo nasleđeno stanje vrlo se loše odražava i po jedne i po druge.

Stanovnici užeg gradskog jezgra zatrpani su bujicom kulturnih događaja, usled čega dolazi do neke vrste zasićenja, tako da su brojni programi u samom centru grada često slabo posećeni. Sa druge strane, stanovnici predgrađa ne mogu se ni dosetiti kada se u njihovoj sredini odigrao neki kulturni program. Ovaj loš balans nikako ne pomaže procese kojima će naše društvo biti izloženo. Sve te procese obuhvatio bih jednim zastarelim, ali ipak adekvatnim terminom – ’Modernizacija’. Jedna od osnovnih karakteristika modernizacije je ubrzana, stalna razmena svih vrsta informacija. Osnovna ideja projekta Flux01 je upravo plasman informacija. Znači: preko plakata, letaka, TV i video projekcijama mi pružamo informacije o temama i metodama rada savremenih umetnika. To je najlakše izvesti izlaganjem umetničkih radova na uvid svakom prolazniku, u svako vreme i na što više mesta (zato smo i izabrali naziv Flux). Žitelji Sremčice, kao i Ripnja, Batajnice i Borče pre njih, imali su prilike da umetničke radove pogledaju u izlozima prodavnica (zahvaljujemo se na saradnji pekari ‘Dušanka’, mesari ‘Bošković’ I klubu ‘Stefan’), na autobuskoj stanici, uveče na video-beam projekcijama ili samo letimičnim pogledom na plakat. Šta je poenta ovakvog pristupa? Kakav smisao ima neprekidno emitovanje video radova sa TV-a u izlozima radnji ili projekcija istih video radova sa video beam-a nekoliko večeri uzastopce u nekom predgrađu, često i pred svega nekoliko posmatrača? Pa upravo u dostupnosti informacija u svakoj sredini. Zašto baš ovakvih informacija: zato što su umetnički radovi prožeti najraznovrsnijim informacijama o prirodi savremenog sveta. Bilo da su to razmišljanja o identitetu, sportskim spektaklima, religioznim osećanjima, bilo da su to tehnološke inovacije koje autori upotrebljavaju na najrazličitije načine, svi ti skupovi slika predstavljaju skupove ’’ličnih’’ informacija o savremenom svetu. Dakle, sve ono što retko viđate na TV-u, što vam niko neće predstaviti kao zanimljivo, ali što je upravo onako nezanimljivo kao i razmišljanje izbeglice o povratku svom imanju ili otpuštenog radnika o prekvalifikaciji. To su isto tako teško razumljivi i teško svarivi trenutci kakve srećemo i u nekim predstavljenim umetničkim radovima. Naravno, mi ne tvrdimo da je ovo jedini način da se razmišlja o prilikama u kojima živimo…. na performansima koje izvodi Saša Marković-Mikrob, imamo jedan zabavniji, opušteniji umetnički pristup. Pričom o tome kako se autor proveo u autobusu 511, ili koje uspomene nosi iz prethodnih dolazaka u naselje, stvara se jedna skica za putopis-slikovnicu današnje Sremčice.  

U toj današnjoj ali i sutrašnjoj Sremčici, ili Barajevu, ili Kaluđerici, projektom Flux01 otvaramo polje i emitujemo slike ravnopravnosti: upravo u trenucima emitovanja video radova na fasadi Starog opštinskog suda u pustom centru Sremčice, jedno predgrađe postaje ravnopravno sa metropolom. Naravno da je bolje da toj projekciji prisustvuje stotinak ljudi, ali ko je prebrojavao ljude na projekcijama u galeriji u centru grada? Ti dani kada je ova pokretna galerija instalirana u nekom predgrađu su dani art-fluksa, neprekidnog emitovanja umetničkih poruka na nekoliko mesta dostupnim SVAKOM GRAĐANINU. Time se savremena umetnost, i sve ono što ona pruža gledaocu, a to su bolje razumevanje sveta i snalaženje u istom, čini sredstvom modernizacije društva.

Ovu akciju pomogao je Gradski sekretarijat za kulturu, a glavni sponzor projekta je Fond za otvoreno društvo. Ovakve akcije Rex-a, nastaviće se i ubuduće, a naš cilj je da ohrabrimo svakog zainteresovanog pojedinca ili udruženje građana da samostalno planiraju izvođenje ovakvih i sličnih projekata. U realizaciji projekta Flux01 ovoj prilici veliku pomoć pružila nam je direktorka O.Š. ‘Vuk Karadžić’ magistar Milanka Vasić, sekretar Udruženja za unapređenje Sremčice Siniša Kadić i direktor O.Š. ‘Duško Radović’ Đurađ Plavšić.     

Nebojša Milikić

Urednik programa akcija u Rex-u, Kulturnom Centru Radija B-92

Više informacija o projektu na www.cyberrex.org/flux01 

POŠTOVANI PRIJATELJI,

U KUĆI ĐURE JAKŠIĆA U SKADARLIJI ODRŽAN JE 6. marta RAZGOVOR O PROJEKTU FLUX 01. NAJVAŽNIJE ZAMERKE KONCEPTU OVOG PROJEKTA BILE SU:

· DA NEMA UČEŠĆA LJUDI IZ PRIGRADSKIH SREDINA U PRODUKCIJI RADOVA 

· DA JE PRENEBREGNUTO PRAVILO DA SE UMETNOST MOŽE KONZUMIRATI SAMO TAMO GDE SE I PROIZVODI

· DA SE NA OVAKAV NAČIN NE MOŽE OSTVARITI DOBRA KOMUNIKACIJA SA ŠIROM PUBLIKOM, ŠTO JE INAČE JEDNA OD SVRHA OVOG PROJEKTA

DALJE SUGESTIJE I PREDLOZI SU DOBRODOŠLI!!!

MOLIM SVE ZAINTERESOVANE ZA UČEŠĆE U FLUX-u 02, DA ME KONTAKTIRAJU NA n_milikic@hotmail.com, DA BIH IM POSLAO DETALJE U VEZI SA USLOVIMA ZA PRODUKCIJU RADOVA.  

